b'\n_START_ARTICLE_\nArapska guma\n_START_PARAGRAPH_\nArapska guma zove se tako, jer su je u Europu donijeli Arapi, dobiva se od raznih vrsti akacija, ponajvi\xc5\xa1e od grma Acacia senegal (Acacia verek).\n_START_SECTION_\nNastanak\n_START_PARAGRAPH_\nGuma nastaje u unutarnjoj kori stabla i grana tzv. gummosis. Po nekim autorima gummosis nastaje od bakterija i gljiva ili od ozljeda na pr. \xc5\xbeivotinjama ili suvi\xc5\xa1kom fermenata. Po drugima zavisi gummosis o starosti i hranidbi akacije; tu tvrdnju dokazuju \xc4\x8dinjenicom, \xc5\xa1to jednake biljke ne daju jednake gume ni po sadr\xc5\xbeaju ni po svojstvima. Jedne akacije k tome zare\xc5\xbeu tako, da skinu s kore remen nekoliko centimetara \xc5\xa1irok. Guma izlazi iz stabla odmah poslije perioda ki\xc5\xa1a, prije nego \xc5\xa1to se li\xc5\xa1\xc4\x87e razvije, kad suhi isto\xc4\x8dni vjetrovi sve ugriju i osu\xc5\xa1e (u Sudanu, Kordofanu i Senegambiji), a od toga kora puca i curi iz nje guma._NEWLINE_Arapska guma uglavnom je spoj kalcija, kalija i magnezija s arabincm, t.j. kiselinskim uglji\xc4\x8dnim hidratom, koji se u vodi topi, no nije pravi koloid, jer ima osmotski tlak. Ravninu polarizacije odvra\xc4\x87a na lijevo ili na desno, prema svome podrijetlu. U gumi se nalaze i posebni katalizatori za oksidaciju, tzv. enzimi: oksidaza i peroksidaza, od kojih se lako oksidiraju spojevi s karbolnom skupinom i neki drugi, kao npr. morfin, adrenalin, strihnin, digitoksin, kokain itd. Ako se zagrije otopina gume do 100\xc2\xb0 C, uni\xc5\xa1te se ti katalizatori, a u pilule se mogu s gumom pomije\xc5\xa1ati gore spomenuti lijekovi._NEWLINE_Guma se izvozi u luke i ondje sortira na jasne, prozirne, bjelkaste ili malo \xc5\xbeu\xc4\x87kaste komade (tzv. ljekarni\xc4\x8dka arapska guma) sme\xc4\x91e i \xc5\xbeuto obojane (tzv. tehni\xc4\x8dka guma). Slu\xc5\xbei u bojadisarstvu i tiskarstvu i u tehnici kao ljepilo na markama. Najbolja je vrsta kordofanska (Gummi arabicum electissima). Iz Senegambije izvozi se godi\xc5\xa1nje 7\xe2\x80\x948 milijuna kg, a iz Sudana i Kordofana 10\xe2\x80\x9420 milijuna.\n_START_SECTION_\nLjekovito djelovanje\n_START_PARAGRAPH_\nGuma ubla\xc5\xbeuje boli kod upale ko\xc5\xbee i sluznice. Umanjuje odnosno, uklanja podra\xc5\xbeaj koji prouzrokuju neki lijekovi (npr. digitalis). Zajedno s fiziolo\xc5\xa1kom otopinom kuhinjske soli uzimaju je mjesto transfuzije krvi kod jakog krvarenja._NEWLINE_U ljekarstvu se uzima od najdavnijih vremena. Tako je u egipatskoj medicini spominju pred 1700 godina kao\xc2\xa0\xc2\xbbkami\xc2\xab, od koje je rije\xc4\x8di nastao gr\xc4\x8dki izraz\xc2\xa0\xc2\xbbkomi\xc2\xab, odnosno sada\xc5\xa1nji gumi.'